b"\n_START_ARTICLE_\nModeste M'bami\n_START_SECTION_\nKlubska kariera\n_START_PARAGRAPH_\nM'bami je svojo nogometno pot pri\xc4\x8del v Kamerunu pri tamkaj\xc5\xa1njem mo\xc5\xa1tvu Dynamo Douala. Kmalu so ga opazili tuji klubi in poleti 2000 je od\xc5\xa1el k francoskemu Sedanu. V prvi sezoni je kljub svoji mladosti dobil prilo\xc5\xbenost na desetih tekmah francoske Ligue 1 in je svoji ekipi pomagal do odli\xc4\x8dnega petega mesta v prvenstvu. V Sedanu se je hitro uveljavil v za\xc4\x8detni enajsterici in je v naslednjih dveh sezonah nastopil na 60 tekmah. Ko je klub leta 2003 izpadel v drugo ligo Ligue 2, se je odlo\xc4\x8dil zapustiti mo\xc5\xa1tvo. Za 5 milijonov evrov je okrepil prvoliga\xc5\xa1a PSG-ja, s katerim je podpisal petletno pogodbo. Pred podpisom pogodbe se je njegov zastopnik Willie McKay pogajal tudi glede njegovega odhoda na otok, k Wolverhamptonu, a so pogovori naposled padli v vodo._NEWLINE_M'bami se je v svoji prvi sezoni v francoski prestolnici odli\xc4\x8dno ujel z Lorikom Canajem, mladim albanskim defenzivnim vezistom. Kljub precej\xc5\xa1nji neizku\xc5\xa1enosti sta se oba izkazala in prispevala velik dele\xc5\xbe k uspe\xc5\xa1ni sezoni. PSG je namre\xc4\x8d sezono v prvenstvu kon\xc4\x8dal na drugem mestu in ob tem v svoje vitrine pripeljal francoski pokal, Coupe de France. Sezona 2004/05 je bil manj uspe\xc5\xa1na, M'bami se je tudi veliko \xc4\x8dasa ubadal s po\xc5\xa1kodbami. Med sezono je od\xc5\xa1el na delno posojo v FC Barone, a se je hitro vrnil nazaj v Pariz. V sezoni 2005/06 je M'bami s PSG-jem vnovi\xc4\x8d osvojil francoski pokal, medtem ko je v prvenstvu z ekipo osvojil 9. mesto._NEWLINE_Avgusta 2006 je po treh letih v prestolnici okrepil najve\xc4\x8djega tekmeca PSG-ja, Marseille. S klubom je podpisal triletno pogodbo in se znova zna\xc5\xa1el v navezi z Albancem Canajem, ki je v Marseille pri\xc5\xa1el \xc5\xbee sezono poprej._NEWLINE_Po izteku pogodbe je poleti 2009 Marseille zapustil. Po odhodu je imel preizku\xc5\xa1nje pri ve\xc4\x8d angle\xc5\xa1kih prvoliga\xc5\xa1ih, med drugim pri Portsmouthu, Boltonu, Wolverhamptonu in Wiganu. S prestopom v Anglijo pa se naposled ni izcimilo ni\xc4\x8d, saj je 30. septembra 2009 od\xc5\xa1el na preizku\xc5\xa1njo v \xc5\xa1panskega prvoliga\xc5\xa1a Almer\xc3\xado. Vodstvo kluba je kasneje dokon\xc4\x8dalo prestop in M'bami je z Andaluzijci podpisal enoletno pogodbo z mo\xc5\xbenostjo podalj\xc5\xa1anja \xc5\xa1e za dve sezoni.\n_START_SECTION_\nReprezentan\xc4\x8dna kariera\n_START_PARAGRAPH_\nM'bami je svoj talent na mednarodni ravni prikazal \xc5\xbee v zelo zgodnji starosti. Za svojo domovino je leta 2000 z reprezentanco priboril zlato kolajno na Poletnih olimpijskih igrah 2000 v Sydneyju. Zatem je bil \xc4\x8dlan kamerunske reprezentance na Pokalu konfederacij 2003 in Afri\xc5\xa1kem pokalu narodov 2004. Na slednjem je Kamerun osvojil prvo mesto v svoji skupini, a nato pokleknil pred \xc4\x8detrtfinalno oviro, izbrano vrsto Nigerije. V reprezentanci je bil tudi v neuspe\xc5\xa1nih kvalifikacijah za Svetovno prvenstvo 2006, tedaj je Kamerunce v kvalifikacijski skupini prehitela Slonoko\xc5\xa1\xc4\x8dena obala. Na Afri\xc5\xa1kem pokalu narodov je z reprezentanco sodeloval tudi leta 2008."